A BIZOTTSÁG 180/2006/EK RENDELETE
(2006. február 1.)
az AKCS-jegyzőkönyv és az indiai megállapodás alapján behozandó nádcukorra vonatkozó szállítási kötelezettségek mennyiségeinek a 2005-2006-os szállítási időszakra történő meghatározásáról és az 1159/2003/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukorágazat piacának közös szervezéséről szóló, 2001. június 19-i 1260/2001/EK tanácsi rendeletre (1) és különösen annak 39. cikke (6) bekezdésére,
tekintettel a 2003/2004., 2004/2005. és 2005/2006. gazdasági évre bizonyos vámkontingensek és kedvezményes megállapodások szerinti nádcukor-behozatalra vonatkozó részletes alkalmazási szabályok megállapításáról, valamint az 1464/95/EK és a 779/96/EK rendelet módosításáról szóló, 2003. június 30-i 1159/2003/EK bizottsági rendeletre (2) és különösen annak 9. cikke (1) bekezdésére,
mivel:
(1)
Az 1159/2003/EK rendelet 9. cikke rendelkezik az 1701 KN-kód alá tartozó termékek fehércukor-egyenértékben kifejezett, nulla százalékos vámtételű szállítási kötelezettségeinek megállapítására vonatkozó szabályokról az AKCS-jegyzőkönyvet és az indiai megállapodást aláíró országokból származó behozatalra vonatkozóan.
(2)
Az AKCS-jegyzőkönyv 3. és 7. cikkének, az indiai megállapodás 3. és 7. cikkének, az 1159/2003/EK rendelet 9. cikke (3) bekezdésének, valamint 11. és 12. cikkének alkalmazása arra késztette a Bizottságot, hogy a jelenleg rendelkezésre álló információk alapján valamennyi exportáló ország számára meghatározza a szállítási kötelezettségeket a 2005-2006. évre.
(3)
Az 1159/2003/EK rendelet 12. cikkének (2) bekezdése előírja, hogy az említett cikk (1) bekezdése nem alkalmazandó, ha a szállítási kötelezettség mennyisége és az AKCS-országokból/Indiából származó kedvezményes cukor teljes mennyisége közötti elszámolt különbség a szállítási kötelezettségnek legfeljebb 5 %-a. Az Elefántcsontpart, India és Madagaszkár esetében a szállított mennyiségek a szállítási kötelezettségek mennyiségénél 6,7, 7,6 és 6,7 %-nál alacsonyabbak. Figyelembe véve azt a tényt, hogy az érintett mennyiségek alacsonyak, és hogy a közössségi cukorpiac és a közösségi finomítók nyerscukorral való ellátottsága a szállítási időszakra vonatkozóan elhanyagolható volt, India, az Elefántcsontpart és Madagaszkár esetében helyénvaló eltekinteni az 1159/2003/EK rendelet 12. cikke (1) bekezdésének alkalmazásától, és az említett rendelet 12. cikke (4) bekezdésének megfelelően a nem szállított mennyiségeket a 2005-2006. évi szállítási időszakra hozzáadni ezen országok szállítási kötelezettségének mennyiségéhez.
(4)
Az e rendeletben előírt rendelkezések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
Az 1159/2003/EK rendelet 12. cikke (2) bekezdésétől való eltéréssel az említett cikk (1) bekezdését nem kell alkalmazni az Elefántcsontpart, India és Madagaszkár számára a 2004-2005. évi szállítási időszakra megállapított szállítási kötelezettségek nem teljesített mennyiségeire vonatkozóan.
Az említett cikk (1) bekezdésében előírt szállítási kötelezettségek nem teljesített mennyiségei hozzáadódnak a 2 cikkben előírt szállítási kötelezettségekhez.
2. cikk
Az AKCS-jegyzőkönyvet és az indiai megállapodást aláíró országokból származó, az 1701 KN-kód alá tartozó termékek behozatalára vonatkozó, fehércukor-egyenértékben kifejezett szállítási kötelezettségek mennyiségei a 2005-2006. évi szállítási időszakra és minden érintett exportőr országra vonatkozóan a mellékletben kerültek meghatározásra.
3. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. február 1-jén.